Source: http://utcajogasz.hu/2018/11/alkotmanybirosaghoz-fordult-a-birosag-az-utcajogasz-hajlektalan-ugyfele-ugyeben/
Timestamp: 2019-02-22 19:46:33+00:00

Document:
Alkotmánybírósághoz fordult a bíróság az Utcajogász hajléktalan ügyfele ügyében - Utcajogász
Home /Alkotmánybírósághoz fordult a bíróság az Utcajogász hajléktalan ügyfele ügyében
Hírek2018. 11. 29.
Kaposvár és Székesfehérvár után a Pesti Központi Kerületi Bíróság is felfüggesztette az előtte folyó szabálysértési eljárást, és Alkotmánybírósághoz fordult. A végzésben a bíróság kezdeményezte az életvitelszerű közterületi tartózkodást büntetni rendelő jogszabályhely visszamenőleges hatályú megsemmisítését.
A bíróság részletesen indokolta, hogy a jogszabályi rendelkezés miért ellentétes az Alaptörvénnyel. A bíróság álláspontja szerint a jogszabályhely beleütközik az Alaptörvény azon rendelkezésébe, amely kimondja, hogy Magyarország független, demokratikus jogállam. Sérti továbbá az alapvető jogok tiszteletben tartásának kötelezettségét, az emberi méltósághoz való jogot, a szabad mozgáshoz és a tartózkodási hely szabad megválasztásához való jogot és beleütközik a Polgári és Politikai Jogok Nemzetközi Egyezségokmányába.
A végzés többek között kiemeli, hogy sérti a jogbiztonság követelményét, hogy a 90 napon belüli három figyelmeztetés – amely az őrizetbe vétele feltétele – közötti időköz nincs szabályozva, így akár pár óra alatt is összegyűlhet a három figyelmeztetés. Kiemeli azt is, hogy nem felel meg a törvény előtti egyenlőség elvének, hogy az életvitelszerű közterületi tartózkodást elkövető személyekkel szemben helyszíni bírság vagy pénzbírság nem szabható ki.
Ügyfelünket október 19-én állították elő a Móricz Zsigmond körtérről, mivel előtte már háromszor figyelmeztetésben részesült. A tárgyalást a bíróság befejezte, mert nem voltak meg a gyorsított eljárás feltételei, hiányoztak a tárgyalás megtartásához szükséges iratok.
Az Utcajogász üdvözli a Pesti Központi Kerületi Bíróság döntését, és reméljük, hogy az Alkotmánybíróság megsemmisíti az életvitelszerű közterületi tartózkodás tényállását. Az Utcajogász beadványa – amelyben az Alapvető Jogok Biztosát kértük, hogy forduljon Alkotmánybírósághoz – itt olvasható.
Ha fontosnak találod a munkánkat, itt tudsz minket támogatni: http://utcajogasz.hu/tamogass/. Köszönjük!
TAGS: alkotmánybírósághajléktalanság büntetésekriminalizációszabálysértési törvény

References: bíróság 
 bíróság 
 Bíróság 
 bíróság 
 bíróság 
 bíróság 
 bíróság 
 Bíróság